Hoë by gesondheidsdepartement afgedank oor PPE-bedrog(Argieffoto: pixabay) Die spesiale ondersoekeenheid (SOE) het die besluit verwelkom om Thandiwe Pino, hoof van verkryging en batebestuur van die Gautengse gesondheidsdepartement, af te dank. Dit volg ná sy skuldig bevind is aan die onreëlmatige toekenning van tenders vir persoonlike beskermingstoerusting (PPE) in reaksie op die Covid-19-pandemie. Kaizer Kganyago, woordvoerder van die SOE, het gesê die eenheid het bewerings van wanadministrasie, hebsug, nepotisme en korrupsie in die aanstelling van diensverskaffers vir PPE en verwante dienste vir die provinsiale departement van gesondheid ondersoek. Die SOE het bevind ŉ kontrak ter waarde van R125 miljoen is onreëlmatig toegeken aan Royal Bhaca Projects om PPE-items te verskaf weens sy direkteur se verbintenis met die voormalige provinsiale LUR vir gesondheid, dr. Bandile Masuku. Die SOE het ook bevind ŉ kontrak ter waarde van R139 miljoen is onreëlmatig toegeken aan Ledla Structural Development, ŉ maatskappy wat bande het met Royal Bhaca. Beadica het ook ŉ kontrak gekry om PPE, onder andere gesigmaskers, ter waarde van meer as R68 miljoen te verskaf. “Die SOE het sy ondersoek afgehandel oor die kontrakte wat aan Royal Bhaca, Ledla en Beadica toegeken is. Die ondersoek het onthul dat behoorlike aanskaffingsprosesse nie deur die voormalige finansiële hoof Kabelo Lehloenya en Pino gevolg is nie,” het Kganyago bygevoeg. Lehloenya het bedank toe die bewerings aan die lig gekom het. “Die SOE het ŉ bevel bekom om haar pensioenvoordele te vries hangende die uitslag van siviele aksie teen haar.” Die departement het met dissiplinêre stappe teen Pino begin. “Die SOE is in kennis gestel dat Pino skuldig bevind is en sy is afgedank. Die SOE verwelkom haar afdanking.”